Document ID: 32000D0609

Απόφαση της Επιτροπής
της 29ης Σεπτεμβρίου 2000
για τον καθορισμό των όρων υγείας των ζώων, δημόσιας υγείας και κτηνιατρικής πιστοποίησης για τις εισαγωγές κρέατος εκτρεφομένων στρουθιονίδων και για την τροποποίηση της απόφασης 94/85/ΕΚ για την κατάρτιση καταλόγου τρίτων χωρών από τις οποίες τα κράτη μέλη επιτρέπουν τις εισαγωγές νωπού κρέατος πουλερικών
[κοινοποιηθείσα υπό τον αριθμό Ε(2000) 2885]
(Κείμενο που παρουσιάζει ενδιαφέρον για τον ΕΟΧ)
(2000/609/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(1), όπως τροποποιήθηκε τελευταία από την οδηγία 1999/89/ΕΚ(2), και ιδίως άρθρο 9 παράγραφος 1, το άρθρο 11 παράγραφος 1, το άρθρο 12, το άρθρο 14 παράγραφος 1 και το άρθρο 14α,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(3), όπως τροποποιήθηκε τελευταία από την οδηγία 97/79/ΕΚ(4), και ιδίως το άρθρο 10,
Εκτιμώντας τα ακόλουθα:
(1) Οι στρουθιονίδες είναι "πουλερικά" σύμφωνα με το άρθρο 2 της οδηγίας 91/494/ΕΟΚ και "εκτρεφόμενα θηράματα" σύμφωνα με το άρθρο 2 της οδηγίας 91/495/ΕΟΚ του Συμβουλίου, της 27ης Νοεμβρίου 1990, για τα υγειονομικά προβλήματα και τα προβλήματα υγειονομικού ελέγχου σχετικά με την παραγωγή και τη διάθεση στην αγορά κρέατος κουνελιών και κρέατος εκτρεφόμενων θηραμάτων(5).
(2) Μπορεί να εισαχθεί κρέας στρουθιονίδων από τρίτες χώρες εάν πληρούνται τουλάχιστον οι απαιτήσεις για την υγεία των ζώων του κεφαλαίου ΙΙΙ της οδηγίας 91/494/ΕΟΚ και, σύμφωνα με το παράρτημα Ι κεφάλαιο 11 της οδηγίας 92/118/ΕΟΚ, οι απαιτήσεις για τη δημόσια υγεία του κεφαλαίου ΙΙΙ της οδηγίας 91/495/ΕΟΚ.
(3) Ως αποτέλεσμα της παρούσας απόφασης, το άρθρο 17 της οδηγίας 91/495/ΕΟΚ καθίσταται άκυρο για τα νωπά κρέατα εκτρεφομένων στρουθιονίδων.
(4) Ούτε η απόφαση 94/984/ΕΚ της Επιτροπής, της 20ής Δεκεμβρίου 1994, για τον καθορισμό των υγειονομικών όρων και των κτηνιατρικών πιστοποιητικών που απαιτούνται για την εισαγωγή νωπού κρέατος πουλερικών από ορισμένες τρίτες χώρες(6), όπως τροποποιήθηκε τελευταία από την απόφαση 2000/352/ΕΚ(7), ούτε η απόφαση 97/219/ΕΚ της Επιτροπής, της 28ης Φεβρουαρίου 1997, για τον καθορισμό των όρων σχετικά με την υγεία των ζώων και τη δημόσια υγεία καθώς και της κτηνιατρικής πιστοποίησης για τις εισαγωγές κρέατος εκτρεφομένων θηραμάτων και κρέατος κουνελιού από τρίτες χώρες(8), όπως τροποποιήθηκε τελευταία από την απόφαση 2000/160/ΕΚ(9), εφαρμόζονται για το κρέας στρουθιονίδων, διότι το κρέας των πτηνών αυτών αποκλείεται από το πεδίο εφαρμογής των εν λογω αποφάσεων.
(5) Κρίνεται σκόπιμο να καθοριστούν αναλόγως οι όροι υγείας των ζώων, δημόσιας υγείας και κτηνιατρικής πιστοποίησης για τις εισαγωγές κρέατος εκτρεφομένων στρουθιονίδων στην Κοινότητα.
(6) Η απόφαση 96/659/ΕΚ της Επιτροπής, της 22ας Νοεμβρίου 1996, για τα μέτρα προστασίας που αφορούν τον αιμορραγικό πυρετό Crimean Congo(10), όπως τροποποιήθηκε τελευταία από την απόφαση 97/183/ΕΚ(11), επιτρέπει στα κράτη μέλη να εισάγουν κρέας στρουθιονίδων εφόσον παρέχονται πρόσθετες εγγυήσεις σε σχέση με τον αιμορραγικό πυρετό Crimean Congo. Οι εν λόγω εγγυήσεις πρέπει να ληφθούν υπόψη.
(7) Η Τσεχική Δημοκρατία, το Ισραήλ και η Ελβετία δεν είναι απαλλαγμένες από την ψευδοπανώλη των πτηνών. Ωστόσο, οι χώρες αυτές εφαρμόζουν μέτρα για την καταπολέμηση της ψευδοπανώλους των πτηνών τα οποία είναι τουλάχιστον ισοδύναμα με εκείνα που καθορίζονται στην οδηγία 92/66/ΕΟΚ του Συμβουλίου(12), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας.
(8) Κρίνεται σκόπιμο με βάση τα ανωτέρω να επιτραπεί η εισαγωγή κρέατος εκτρεφομένων στρουθιονίδων από τις ανωτέρω χώρες.
(9) Ορισμένες τρίτες χώρες δεν είναι απαλλαγμένες από την ψευδοπανώλη των πτηνών και δεν εφαρμόζουν μέτρα που είναι τουλάχιστον ισοδύναμα με εκείνα που αναφέρονται στην οδηγία 92/66/ΕΟΚ. Ωστόσο οι χώρες αυτές πρέπει να έχουν τη δυνατότητα να εξάγουν νωπό κρέας στρουθιονίδων προς την Ευρωπαϊκή Ένωση, υπό τον όρο ότι τα μέτρα που εφαρμόζουν για την καταπολέμηση της εν λόγω νόσου προσφέρουν εγγυήσεις που είναι τουλάχιστον ισοδύναμες με εκείνες που ορίζονται στο κεφάλαιο ΙΙ της οδηγίας 91/494/ΕΟΚ.
(10) Η Ναμίμπια, η Νότια Αφρική και η Ζιμπάμπουε έδωσαν τις αναγκαίες εγγυήσεις που αναφέρονται ανωτέρω για να επιτραπούν οι εισαγωγές κρεάτων εκτρεφομένων στρουθιονίδων βάσει των όρων που ορίζονται στο πιστοποιητικό στο παράρτημα ΙΙ μέρος 2 υπόδειγμα Β της παρούσας απόφασης και υπέβαλαν στην Επιτροπή ικανοποιητικό σχέδιο δειγματοληψίας που βασίζεται σε στατιστικές για την παρακολούθηση της ψευδοπανώλους των πτηνών στις εκμεταλλεύσεις από τις οποίες οι εκτρεφόμενες στρουθιονίδες αποστέλλονται για σφαγή και για εξαγωγή στην Ευρωπαϊκή Ένωση.
(11) Η οδηγία 93/119/ΕΚ του Συμβουλίου, της 22ας Δεκεμβρίου 1993, για την προστασία των ζώων κατά τη σφαγή ή/και τη θανάτωσή τους(13), πρέπει να ληφθεί υπόψη κατά τον καθορισμό των όρων εισαγωγής κρέατος στρουθιονίδων από τρίτες χώρες.
(12) Ο οδηγία 96/22/ΕΚ του Συμβουλίου, της 29ης Απριλίου 1996, για την απαγόρευση της χρησιμοποίησης ορισμένων ουσιών με ορμονική θυρεοστατική δράση και των βήτα-ανταγωνιστικών ουσιών στη ζωική παραγωγή για κερδοσκοπικούς λόγους για την κατάργηση των οδηγιών 81/602/ΕΟΚ, 88/146/ΕΟΚ και 88/299/ΕΟΚ(14) και η οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και περί κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(15) πρέπει να λαμβάνονται υπόψη όταν καθορίζονται οι υγειονομικές απαιτήσεις για την εισαγωγή κρέατος στρουθιονίδων.
(13) Πρέπει να καταρτισθεί κατάλογος με τις τρίτες χώρες οι οποίες επιτρέπεται να χρησιμοποιούν τα πιστοποιητικά για την εισαγωγή κρέατος στρουθιονίδων για την επίτευξη πλήρους εναρμόνισης των όρων εισαγωγής κρέατος στρουθιονίδων.
(14) Ο κατάλογος αυτός πρέπει να έχει ως βάση τον κατάλογο των τρίτων χωρών από τις οποίες τα κράτη μέλη επιτρέπουν τις εισαγωγές νωπού κρέατος πουλερικών όπως ορίζεται στην απόφαση 94/85/ΕΚ της Επιτροπής(16), όπως τροποποιήθηκε τελευταία από την απόφαση 96/2/ΕΚ(17).
(15) Η Τυνησία έδωσε τις αναγκαίες εγγυήσεις προκειμένου να συμπεριληφθεί στον κατάλογο που καταρτίσθηκε από την απόφαση 94/85/ΕΚ.
(16) Τα οριζόμενα στην παρούσα απόφαση μέτρα ακολούθησαν τη διαδικασία δήλωσης που προβλέπεται στη συμφωνία για την εφαρμογή των υγειονομικών και φυτοϋγειονομικών μέτρων (Agreement SPS) η οποία καταρτίστηκε στο πλαίσιο του Παγκόσμιου Οργανισμού Εμπορίου (ΠΟΕ).
(17) Τα μέτρα που προβλέπονται στην παρούσα απόφαση είναι σύμφωνα με την γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη επιτρέπουν τις εισαγωγές νωπού κρέατος εκτρεφομένων στρουθιονίδων μόνον από τρίτες χώρες ή τμήματα τρίτων χωρών που απαριθμούνται στο παράρτημα Ι, υπό τον όρο ότι πληρούνται οι απαιτήσεις του αντίστοιχου υγειονομικού πιστοποιητικού που ορίζεται στο παράρτημα ΙΙ και ότι το εν λόγω κρέας συνοδεύεται από τέτοιο πιστοποιητικό δεόντως συμπληρωμένο και υπογεγραμμένο. Το πιστοποιητικό περιλαμβάνει το γενικό μέρος που ανταποκρίνεται στο παράρτημα ΙΙ μέρος 1 και μία από τις ειδικές υγειονομικές βεβαιώσεις που ανταποκρίνεται στο παράρτημα ΙΙ μέρος 2, σύμφωνα με το απαιτούμενο υπόδειγμα (Α ή Β) όπως προδιαγράφεται στο παράρτημα Ι.
Άρθρο 2
Στο παράρτημα της απόφασης 94/85/ΕΚ παρεμβάλλεται η ακόλουθη νέα γραμμή κατά την αλφαβητική σειρά του κωδικού ISO:
"&gt;ΘΕΣΗ ΠΙΝΑΚΑ&gt;"
Άρθρο 3
Η παρούσα απόφαση εφαρμόζεται για τις αποστολές που πιστοποιούνται από την 1η Οκτωβρίου 2000.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 29 Σεπτεμβρίου 2000.

Labels: 17
5
3
6
18